SKRIFTLIG FORESPØRGSEL E-2351/01

af Marie-Arlette Carlotti (PSE) til Kommissionen

(3. august 2001)

Om: Gennemførelse af den særlige ramme for faglig og finansiel bistand til AVS-bananproducenter

I 1999 vedtog Den Europæiske Union for et tidsrum af ti år (indtil 2008) en særlig ramme for faglig og finansiel bistand til traditionelle AVS-bananleverandører (Rådets forordning (EF) nr. 856/1999(1) og Kommissionens forordning (EF) nr. 1609/1999(2)) for at forbedre deres konkurrenceevne og hjælpe dem med at tilpasse sig til de nye markedsvilkår, som får virkning fra 2006.

AVS-producenterne bør sættes i stand til at drage fordel af denne særlige bistandsramme snarest muligt.

Det lader imidlertid til, at forvaltningen af bistandsrammen er præget af funktionsforstyrrelser, ligesom de anvendte procedurer er komplicerede, således at der er indtrådt forsinkelser i sagsbehandlingen og udbetalingen af midler. Indtil videre er der ikke foretaget udbetalinger.

Derfor bør der skabes klarhed over situationen.

Hvilke foranstaltninger agter Kommissionen at gennemføre for at råde bod på disse forsinkelser og fremskynde udbetalingerne?

Hvilken forfaldsplan opererer Kommissionen med for udbetaling af midlerne fra bistandsrammen? Har Kommissionen navnlig til hensigt at koncentrere udbetalingen af disse midler i begyndelsen af det fastsatte tidsrum (inden 2006)? Hvilke særlige foranstaltninger er der planlagt for at støtte og skabe gunstige finansielle vilkår for de AVS-producenter, som ikke har et særligt historisk tilknytningsforhold til det europæiske marked?

(1) EFT L 108 af 27.4.1999, s. 2.

(2) EFT L 190 af 23.7.1999, s. 14.

Svar afgivet på Kommissionens vegne af Poul Nielson

(18. oktober 2001)

Indtil den 15. august 2001 blev Rådets forordning (EF) nr. 856/1999 af 22. april 1999 om fastlæggelse af en særlig ramme for bistand til traditionelle AVS-bananleverandører og Kommissionens forordning (EF) nr. 1609/1999 af 22. juli 1999 om gennemførelsesbestemmelser til Rådets forordning (EF) nr. 856/1999 gennemført på følgende måde.

I sit budget for 1999 afsatte Kommissionen et beløb på 45 mio. EUR til finansiering af projekter i forbindelse med den særlige ramme for faglig og finansiel bistand til traditionelle AVS-bananleverandører, der blev oprettet ved de nævnte forordninger. I budgetterne for 2000 og 2001 udgjorde de tildelte beløb henholdsvis 44,475 mio. EUR og 44 mio. EUR. I budgetforslaget for 2002 er beløbet 45 mio. EUR.

På budgettet for 1999 blev der indgået aftaler om finansiering af projekter for i alt 44,5 mio. EUR med ni af de 12 lande, der anses for at være traditionelle AVS-bananleverandører. For 2000 blev der indgået 10 aftaler til i alt 44,075 mio. EUR. Samlet har signatarlandene afsat 77 % af 1999-bevillingerne og 73 % af 2000-bevillingerne til at forbedre konkurrenceevnen for deres bananer, mens resten er afsat til diversificering.

For så vidt angår budgettet for 2001 var projekterne stadig under behandling den 15. august 2001.

På denne dato beløb de faktiske udbetalinger sig til i alt 9,862 mio. EUR. Dette tal skal ses på baggrund af, at de første aftaler om finansiering af projekter først blev undertegnet i. august 2000 for Kommissionen og mellem september 2000 og februar 2001 for modtagerlandene. Der har været mange juridiske problemer i forbindelse med indgåelsen af disse aftaler: da der er tale om et nyt tiårigt program med 12 modtagerlande, som kan indebære indgåelse af 120 aftaler, har Kommissionen måttet udarbejde et så enkelt og ensartet system, som de gældende regler giver mulighed for; på signatarlandenes side er der opstået problemer, fordi de endelige modtageres status er meget forskellig fra land til land: fra et eneste statsejet produktionsselskab i Surinam til tusinder af små familiebrug på Windward Islands.

Med 19 undertegnede aftaler, der hver indeholder specifikke bestemmelser om bistanden, forudses det, at udbetalingerne vil blive fremskyndet i anden halvdel af 2001.

For så vidt angår forfaldsplanen for udbetaling af midler fra bistandsrammen har Kommissionen overholdt artikel 1, stk. 2, i Rådets forordning nr. 856/1999 ved at tildele rammen en samlet årlig bevilling fra og med budgetåret 1999; denne bevilling har i de første fire år ligget på mellem 44 og 45 mio. EUR. I artikel 7, stk. 2, i samme forordning er det fastsat, at fra år 2004 og fremover anvendes der en reduktionskoefficient på indtil 15 %.

For så vidt angår de traditionelle AVS-producenter, som ikke har et særligt historisk tilknytningsforhold til det europæiske marked, er det således, at ved anvendelse af artikel 3 i Kommissionens forordning (EF) nr. 1609/1999 fastsættes konkurrenceevneefterslæbet, og derfor den finansielle tildeling, ikke blot ved forskellen mellem referenceprisen for tredjelandene og AVS-referenceprisen, men også ved referencemængden; denne mængde udgør dog kun 0 tons for Madagascar, 20 tons for Kap Verde og 2 222 tons for Grenada. Artikel 6 i samme forordning fastsætter imidlertid, at når beregningen af den individuelle tildeling resulterer i et beløb, der ligger under 0,5 mio. EUR pr. år, tildeles der et minimumsbeløb på 0,5 mio. EUR. Denne regel er blevet anvendt for de tre nævnte lande for budgetårene 1999, 2000 og 2001 og udgør således en specifik beskyttelse for disse producenter uden særligt historisk tilknytningsforhold.